ΠΑΡΑΡΤΗΜΑ

"ΠΑΡΑΡΤΗΜΑ I

ΠΕΡΙΒΑΛΛΟΝΤΙΚΕΣ ΠΡΟΔΙΑΓΡΑΦΕΣ ΓΙΑ ΤΑ ΚΑΥΣΙΜΑ ΤΟΥ ΕΜΠΟΡΙΟΥ ΠΟΥ ΧΡΗΣΙΜΟΠΟΙΟΥΝΤΑΙ ΑΠΟ ΟΧΗΜΑΤΑ ΜΕ ΚΙΝΗΤΗΡΕΣ ΕΠΙΒΑΛΛΟΜΕΝΗΣ ΑΝΑΦΛΕΞΗΣ

Τύπος: Βενζίνη

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

ΠΕΡΙΒΑΛΛΟΝΤΙΚΕΣ ΠΡΟΔΙΑΓΡΑΦΕΣ ΓΙΑ ΚΑΥΣΙΜΑ ΤΟΥ ΕΜΠΟΡΙΟΥ ΠΟΥ ΧΡΗΣΙΜΟΠΟΙΟΥΝΤΑΙ ΑΠΟ ΟΧΗΜΑΤΑ ΜΕ ΚΙΝΗΤΗΡΕΣ ΑΝΑΦΛΕΞΗΣ ΜΕ ΣΥΜΠΙΕΣΗ

Τύπος: Πετρέλαιο ντίζελ

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

ΠΕΡΙΒΑΛΛΟΝΤΙΚΕΣ ΠΡΟΔΙΑΓΡΑΦΕΣ ΓΙΑ ΚΑΥΣΙΜΑ ΤΟΥ ΕΜΠΟΡΙΟΥ ΠΟΥ ΧΡΗΣΙΜΟΠΟΙΟΥΝΤΑΙ ΑΠΟ ΟΧΗΜΑΤΑ ΜΕ ΚΙΝΗΤΗΡΕΣ ΕΠΙΒΑΛΛΟΜΕΝΗΣ ΑΝΑΦΛΕΞΗΣ

Τύπος: Βενζίνη

>ΘΕΣΗ ΠΙΝΑΚΑ>

ΠΑΡΑΡΤΗΜΑ IV

ΠΕΡΙΒΑΛΛΟΝΤΙΚΕΣ ΠΡΟΔΙΑΓΡΑΦΕΣ ΓΙΑ ΚΑΥΣΙΜΑ ΤΟΥ ΕΜΠΟΡΙΟΥ ΠΟΥ ΧΡΗΣΙΜΟΠΟΙΟΥΝΤΑΙ ΑΠΟ ΟΧΗΜΑΤΑ ΜΕ ΚΙΝΗΤΗΡΕΣ ΑΝΑΦΛΕΞΗΣ ΜΕ ΣΥΜΠΙΕΣΗ

Τύπος: Πετρέλαιο ντίζελ

>ΘΕΣΗ ΠΙΝΑΚΑ>"

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 11 Μαΐου 2001 η Επιτροπή υπέβαλε στο Συμβούλιο την πρότασή της για οδηγία του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 98/70/ΕΚ όσον αφορά την ποιότητα των καυσίμων βενζίνης και ντίζελ.

2. Το Ευρωπαϊκό Κοινοβούλιο έδωσε τη γνώμη του στις 29 Νοεμβρίου 2001.

Η Οικονομική και Κοινωνική Επιτροπή ενέκρινε τη γνώμη της στις 18 Οκτωβρίου 2001.

3. Στις 15 Απριλίου 2002, το Συμβούλιο καθόρισε την κοινή του γνώμη σύμφωνα με το άρθρο 251, παρ. 2 της Συνθήκης.

II. ΣΤΟΧΟΣ

Στην πρόταση περιλαμβάνεται η υποχρεωτική διάθεση στην αγορά καυσίμων βενζίνης και ντίζελ με μέγιστη περιεκτικότητα σε θείο 10 mg/kg, σε ισόρροπη γεωγραφική βάση, το αργότερο μέχρι την 1η Ιανουαρίου 2005, και καθιστά το όριο αυτό υποχρεωτικό εντός συγκεκριμένης τελικής προθεσμίας (1η Ιανουαρίου 2011 στην πρόταση). Η εν λόγω τελική προθεσμία για τα καύσιμα ντίζελ τελεί υπό επιφύλαξη.

Στην πρόταση αποσαφηνίζεται εξάλλου η κατάσταση σχετικά με την επιτρεπτή επί του παρόντος περιεκτικότητα σε θείο για το καύσιμο ντίζελ των μη οδικών κινητών μηχανημάτων, χωρίς ωστόσο να εισάγονται νέες διατάξεις. Προτείνονται επίσης μικρές αλλαγές στις διατάξεις περί τεχνικής προσαρμογής και ευθυγράμμισης προς ένα υπό εξέταση ευρωπαϊκό πρότυπο σχετικά με την παρακολούθηση της ποιότητας των καυσίμων. Δεν προτείνονται αλλαγές σχετικά με τις παραμέτρους που δεν αφορούν το θείο.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικά

Τα κύρια θέματα είναι τα εξής:

- η τελική προθεσμία μετά την οποία η μέγιστη περιεκτικότητα σε θείο όλων των καυσίμων βενζίνης και ντίζελ που πωλούνται δεν πρέπει να υπερβαίνει τα 10 mg/kg. Η Επιτροπή πρότεινε την 1η Ιανουαρίου 2011, το Ευρωπαϊκό Κοινοβούλιο πρότεινε την 1η Ιανουαρίου 2008 και το Συμβούλιο συμφώνησε για την 1η Ιανουαρίου 2009. Όσον αφορά τη διαθεσιμότητα του καυσίμου αυτού το αργότερο την 1η Ιανουαρίου 2005, το Συμβούλιο συμφώνησε ότι αυτό θα πρέπει να γίνει σε "κατάλληλη" και όχι σε "ευρεία" γεωγραφική βάση, όπως πρότεινε η Επιτροπή στην πρότασή της,

- μη οδικά κινητά μηχανήματα: Η Επιτροπή δεν πρότεινε σχετική αλλαγή, το Ευρωπαϊκό Κοινοβούλιο πρότεινε να ισχύουν οι ίδιες απαιτήσεις από 1ης Ιανουαρίου 2005 και το Συμβούλιο ζήτησε από την Επιτροπή να υποβάλει προτάσεις σχετικά με την ποιότητα των καυσίμων για τα μη οδικά μηχανήματα. Ωστόσο, τα κράτη μέλη μπορούν να εφαρμόζουν αυστηρότερες προδιαγραφές για την περιεκτικότητα σε θείο εφόσον το επιθυμούν,

- αυστηρότερες περιβαλλοντικές προδιαγραφές για τη βενζίνη και το καύσιμο ντίζελ από τις οριζόμενες στην οδηγία, εφόσον δικαιολογούνται βάσει των τοπικών περιβαλλοντικών συνθηκών. Το Συμβούλιο επεξέτεινε την τρέχουσα διάταξη της οδηγίας 98/70 βάσει της οποίας τα κράτη μέλη μπορούν να ζητούν άδεια για αυστηρότερες περιβαλλοντικές προδιαγραφές για τη βενζίνη και/ή το καύσιμο ντίζελ σε συγκεκριμένες περιοχές εντός της επικρατείας τους για λόγους ποιότητας του αέρα, ώστε να συμπεριληφθούν οι κίνδυνοι ρύπανσης των υπογείων υδάτων.

Η Επιτροπή αποδέχθηκε την κοινή θέση για την οποία συμφώνησε το Συμβούλιο.

2. Τροπολογίες του Ευρωπαϊκού Κοινοβουλίου

Κατά την ψηφοφορία ολομελείας του στις 29 Νοεμβρίου 2001, το Ευρωπαϊκό Κοινοβούλιο ενέκρινε 36 τροπολογίες της πρότασης. Δεκαεπτά από αυτές έχουν ήδη ενσωματωθεί (7 στα άρθρα και 10 στις αιτιολογικές παραγράφους), είτε αυτολεξεί, είτε εν μέρει, είτε ως προς την ουσία στην κοινή θέση του Συμβουλίου.

α) Οι 19 τροπολογίες που δεν ενσωματώθηκαν μπορούν να ομαδοποιηθούν ως εξής:

Φορολογικά κίνητρα (Τροπολογίες 10, 19 και 27): Το Ευρωπαϊκό Κοινοβούλιο πρότεινε τα κράτη μέλη να έχουν το αυτόματο δικαίωμα να προωθούν την έγκαιρη διάθεση στην αγορά βενζίνης και καυσίμου ντίζελ μέγιστης περιεκτικότητας σε θείο 10 mg/kg μέσω φορολογικών κινήτρων. Αυτό δεν έγινε αποδεκτό από το Συμβούλιο λόγω ασυμβατότητας με τη νομική βάση της πρότασης αυτής και των υφιστάμενων διατάξεων της κοινοτικής νομοθεσίας.

Παρεκκλίσεις (Τροπολογίες 20, 21, 24, 25): Το Ευρωπαϊκό Κοινοβούλιο πρότεινε να διαγραφεί η δυνατότητα των κρατών μελών να ζητούν παρέκκλιση από την υποχρεωτική διάθεση στην αγορά βενζίνης και καυσίμου ντίζελ με περιεκτικότητα σε θείο χαμηλότερη των 50 ppm από 1ης Ιανουαρίου 2005 επί δύο έτη το ανώτατο. Η πρόταση αυτή δεν έγινε αποδεκτή.

Προσδιορισμός της ισόρροπης γεωγραφικής βάσης (τροπολογίες 42/45 και 43/46): Το Ευρωπαϊκό Κοινοβούλιο πρότεινε η Επιτροπή να προσδιορίσει, βάσει διαδικασίας Επιτροπολογίας, κριτήρια προκειμένου να καθορισθεί τί σημαίνει διαθεσιμότητα βενζίνης και καυσίμου ντίζελ με περιεκτικότητα σε θείο χαμηλότερη των 10 mg/kg, σε ισόρροπη γεωγραφική βάση κατά την αρχική φάση. Το Συμβούλιο εκτιμά ότι η απόκλιση των επί μέρους συνθηκών θα αποτελέσει αρνητικό παράγοντα για τον προσδιορισμό κοινών κριτηρίων.

Μη οδικά κινητά οχήματα (Τροπολογίες 3, 12, 26 και 37): Το Ευρωπαϊκό Κοινοβούλιο πρότεινε το καύσιμο ντίζελ που χρησιμοποιείται σε μη οδικά κινητά μηχανήματα να ανταποκρίνεται στις ίδιες περιβαλλοντικές προδιαγραφές με το καύσιμο ντίζελ για τα οδικά οχήματα από 1ης Ιανουαρίου 2005. Το Συμβούλιο ωστόσο δεν αποδέχθηκε αυτές τις τροπολογίες και κάλεσε την Επιτροπή, στο άρθρο 1, σημείο 5, παράγραφος β), να καθορίσει τις απαιτούμενες προδιαγραφές για το καύσιμο ντίζελ κατά την εξέταση του επομένου σταδίου προδιαγραφών για τις εκπομπές των κινητήρων ανάφλεξης με συμπίεση που χρησιμοποιούνται στα μη οδικά κινητά μηχανήματα.

Τελική προθεσμία (τροπολογίες 5, 11, 15, 18, 23 και 32): Το Ευρωπαϊκό Κοινοβούλιο πρότεινε να συντομευθεί η προθεσμία για την πλήρη συμμόρφωση του συνόλου της πωλουμένης βενζίνης και του καυσίμου ντίζελ προς το ανώτατο όριο περιεκτικότητα σε θείο των 10 mg/kg, μεταθέτοντας την ημερομηνία στην 1η Ιανουαρίου 2008. Με τον τρόπο αυτό αφαιρείται από την Επιτροπή η δυνατότητα επιβεβαίωσης της τελικής προθεσμίας για το καύσιμο ντίζελ και προβλέπεται η δυνατότητα παρέκκλισης για κοινωνικοοικονομικούς λόγους. Οι τροπολογίες αυτές δεν αντανακλώνται στην κοινή θέση. Ωστόσο, το Συμβούλιο συμφώνησε να μεταθέσει την τελική προθεσμία στην 1η Ιανουαρίου 2009 αλλά διατήρησε τη δυνατότητα της Επιτροπής να επιβεβαιώσει την προθεσμία όσον αφορά το καύσιμο ντίζελ, το αργότερο την 31η Δεκεμβρίου 2005.

β) Οι 17 τροπολογίες που το Συμβούλιο ενσωμάτωσε στην κοινή του θέση μπορούν να ομαδοποιηθούν ως εξής:

Υποβολή έκθεσης (τροπολογίες 29 και, και ως προς την αρχή 28): Η Επιτροπή συμφώνησε να διαθέσει τις ζητούμενες πληροφορίες στη νέα παράγραφο που εισάγεται διά της τροπολογίας 29 (άρθρο 8, παρ. 4). Διά της τροπολογίας 28 γίνονται μικρές αλλαγές στη διατύπωση της απαίτησης υποβολής έκθεσης (άρθρο 8, παρ. 3) από τα κράτη μέλη. Οι περισσότερες από τις αλλαγές αυτές ενσωματώθηκαν στην κοινή θέση,

Προθεσμίες (τροπολογία 30): Η πλησιέστερη ημερομηνία επανεξέτασης, η οποία προτείνεται στην εν λόγω τροπολογία όσον αφορά την πλήρη εφαρμογή της πρότασης σχετικά με τα καύσιμα ντίζελ, της 31ης Δεκεμβρίου 2005, έγινε αποδεκτή αυτολεξεί. Με τον τρόπο αυτό συμβιβάζεται με την απόφαση του Συμβουλίου η τελική προθεσμία να μετατεθεί δύο έτη νωρίτερα από την προτεινόμενη από την Επιτροπή,

Βενζίνη με ερευνητικό αριθμό οκτανίων (RON) 91 (τροπολογία 35): Η τροπολογία αυτή επιτρέπει να συνεχισθεί η πώληση βενζίνης RON 91 και συμπεριλήφθηκε ως τμήμα της κοινής θέσης,

Ρήτρα επισκόπησης (τροπολογίες 48 και εν μέρει 47): Η ρήτρα επισκόπησης (άρθρο 9) που συμφωνήθηκε στην κοινή θέση περιλαμβάνει την υποχρεωτική εξέταση του κατά πόσο απαιτείται αλλαγή των λοιπών παραμέτρων των καυσίμων και την ενθάρρυνση της εισαγωγής εναλλακτικών καυσίμων, συμπεριλαμβανομένων των βιοκαυσίμων (αυτό καλύπτει ως προς την αρχή μέρος της τροπολογίας 48). Κατά την επισκόπηση καλείται εξάλλου η Επιτροπή να εξετάσει "τις επιπτώσεις των μεταλλικών προσθέτων και άλλων σχετικών θεμάτων στις επιδόσεις" των τεχνολογιών μείωσης των εκπομπών (αυτό καλύπτει ως προς την αρχή της τροπολογίας 47).

Ενίσχυση των εκούσιων συμφωνιών (τροπολογία 34, ως προς την αρχή): Το πνεύμα της τροπολογίας αυτής ενσωματώθηκε στο άρθρο 9, παρ. 1δ) με δύο μικρές αλλαγές στη διατύπωση.

Παράγραφοι του αιτιολογικού (τροπολογίες 1, 2, 4 (εν μέρει), 6, 7, 8, 9, 13, 16 και 44): Οι τροπολογίες αυτές ενσωματώθηκαν στις παραγράφους του αιτιολογικού της κοινής θέσης και αφορούν τα εξής:

Τροπολογία 1 - τονίζει τη σημασία της περιεκτικότητας σε θείο των καυσίμων τόσο για τα οδικά όσο και για τα μη οδικά οχήματα (αιτιολογική παράγραφος 5),

Τροπολογία 2 - ακριβέστερη αναφορά στον τίτλο της οδηγίας (αιτιολογική παράγραφος 6),

Τροπολογία 4 - τονίζει την επίπτωση της χαμηλότερης περιεκτικότητας σε θείο στις εκπομπές CO2 των οδικών οχημάτων (αιτιολογική παράγραφος 7), το μέρος περί μη οδικών οχημάτων δεν εμφανίζεται στην κοινή θέση,

Τροπολογία 6 - τονίζει το ρόλο που μπορούν να διαδραματίσουν τα φορολογικά κίνητρα (αιτιολογική παράγραφος 8),

Τροπολογία 7 - τονίζει την ανάγκη να ληφθεί υπόψη η μετάβαση προς τη βενζίνη και το καύσιμο ντίζελ με μέγιστη περιεκτικότητα σε θείο 10 mg/kg κατά την αναθεώρηση του 2003 των εκουσίων συμφωνιών με τους σημαντικότερους κατασκευαστές αυτοκινήτων προκειμένου να μειωθούν οι εκπομπές CO2 των οχημάτων (αιτιολογική παράγραφος 9),

Τροπολογία 8 - εν μέρει αντανακλάται στην αιτιολογική παράγραφο 10 στο βαθμό που βελτιώνει το κείμενο περί μέγιστης περιεκτικότητας σε θείο. Ωστόσο, το μέρος αυτό της τροπολογίας σχετικά με την υποχρεωτική διαθεσιμότητα όλων των ποιοτήτων βενζίνης με μέγιστη περιεκτικότητα σε θείο 10 mg/kg δεν περιλαμβάνεται στην κοινή θέση,

Τροπολογία 9 - εισάγει νέα αιτιολογική παράγραφο επισημαίνοντας την ανάγκη να επιτραπεί η συνέχιση της διάθεσης στην αγορά αμόλυβδης βενζίνης, κάτι που αντανακλάται στη διάταξη της υποσημείωσης 3 των Παραρτημάτων I και III,

Τροπολογία 13 - αντανακλάται ως προς την αρχή στην αιτιολογική παράγραφο 13 εφόσον τα προβλεπόμενα συστήματα παρακολούθησης της ποιότητας θα επιτύχουν τον ίδιο στόχο με την τροπολογία,

Τροπολογίες 16 και 44 - επισημαίνουν την ανάγκη για περαιτέρω αξιολόγηση των εναλλακτικών καυσίμων, βιοκαυσίμων και των επιπτώσεων ορισμένων θεμάτων, συμπεριλαμβανομένης της χρήσης μεταλλικών προσθέτων ουσιών σε σχέση με τους εξοπλισμούς μείωσης των εκπομπών, που αντανακλώνται στην αιτιολογική παράγραφο 16.

3. Σημαντικότερες καινοτομίες που εισάγει το Συμβούλιο

Η σημαντικότερη καινοτομία, η οποία εξάλλου αποτελεί προσέγγιση προς τη θέση του Κοινοβουλίου (στις τροπολογίες 5, 11, 15, 18, 23 και 32), είναι η αλλαγή της τελικής προθεσμίας για την πλήρη διάθεση στην αγορά καυσίμων βενζίνης και ντίζελ με μέγιστη περιεκτικότητα σε θείο 10 mg/kg. Η ημερομηνία που προτείνει η Επιτροπή είναι η 1η Ιανουαρίου 2011, η οποία στην κοινή θέση μετατέθηκε νωρίτερα στην 1η Ιανουαρίου 2009 (το Ευρωπαϊκό Κοινοβούλιο πρότεινε την 1η Ιανουαρίου 2008). Λόγω της εγγύτερης τελικής προθεσμίας, η τροπολογία του Ευρωπαϊκού Κοινοβουλίου με την οποία μετατίθεται νωρίτερα η ημερομηνία για τα καύσιμα ντίζελ από την 1η Ιανουαρίου 2006 στην 1η Ιανουαρίου 2005 ενσωματώθηκε στην κοινή θέση.

Η πρόταση της Επιτροπής δεν επέφερε αλλαγή στις απαιτήσεις καυσίμων για μη οδικά κινητά μηχανήματα. Το Συμβούλιο εξέτασε το θέμα αυτό πολύ προσεκτικά και τροποποίησε την πρόταση καλώντας την Επιτροπή να υποβάλει πρόταση σχετικά με την ποιότητα των καυσίμων για μη οδικά κινητά μηχανήματα κατά την εξέταση του επομένου επιπέδου των εκπομπών για τους κινητήρες ανάφλεξης με συμπίεση.

Το Συμβούλιο αποφάσισε εξάλλου να επεκτείνει προηγούμενη διάταξη στο άρθρο 6 της οδηγίας 98/70/ΕΚ, η οποία επιτρέπει επί του παρόντος στα κράτη μέλη, εφόσον υπόκεινται σε διαδικασία κοινοτικού ελέγχου, να ζητούν τη διάθεση στην αγορά καυσίμων με αυστηρότερες περιβαλλοντικές προδιαγραφές σε ορισμένα τμήματα κράτους μέλους, για λόγους ατμοσφαιρικής ρύπανσης, προκειμένου να συμπεριλάβει αιτίες συνδεόμενες με τη ρύπανση των υπόγειων υδάτων.

IV. ΣΥΜΠΕΡΑΣΜΑ

Το Συμβούλιο εκτιμά ότι η κοινή του θέση λαμβάνει υπόψη σε μεγάλο βαθμό τη γνώμη του Ευρωπαϊκού Κοινοβουλίου σε πρώτη ανάγνωση. Η κοινή θέση του Συμβουλίου μετακίνησε την πρόταση της Επιτροπής προς τη γνώμη του Ευρωπαϊκού Κοινοβουλίου όσον αφορά τις περισσότερες τροπολογίες που δεν έγιναν αποδεκτές. Αποτελεί ισόρροπη λύση για την τροποποιημένη οδηγία, η οποία διασφαλίζει το όφελος έναντι του περιβάλλοντος από τα νέα όρια, θέτοντας ταυτόχρονα εφικτές απαιτήσεις για τη βιομηχανία.

ΚΟΙΝΗ ΘΕΣΗ (ΕΚ) αριθ. 38/2002

η οποία υιοθετήθηκε από το Συμβούλιο στις 15 Απριλίου 2002

ενόψει της έκδοσης του κανονισμού (ΕΚ) αριθ. .../2002 του Ευρωπαϊκού Κοινοβουλίου και του Συμβουλίου, της ..., για τις στατιστικές των αποβλήτων

(2002/C 145 E/05)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285,

τις προτάσεις της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία που ορίζεται στο άρθρο 251 της συνθήκης(3),

Εκτιμώντας τα εξής:

(1) Απαιτούνται από την Κοινότητα συστηματικές κοινοτικές στατιστικές για την παραγωγή και τη διαχείριση αποβλήτων από τις επιχειρήσεις και τα νοικοκυριά, για την παρακολούθηση της εφαρμογής της πολιτικής των αποβλήτων. Με τον τρόπο αυτόν, δημιουργείται η βάση για την παρακολούθηση της τήρησης των αρχών της μεγιστοποίησης της ανάκτησης και της ασφαλούς διάθεσης. Απαιτούνται ακόμη ωστόσο στατιστικά μέσα για την αξιολόγηση της τήρησης της αρχής της πρόληψης δημιουργίας αποβλήτων και για τη σύνδεση των στοιχείων παραγωγής αποβλήτων με τις παγκόσμιες, εθνικές και περιφερειακές απογραφές χρήσεως πόρων.

(2) Είναι ανάγκη να καθορισθούν οι όροι για την περιγραφή των αποβλήτων και τη διαχείριση αποβλήτων, προκειμένου να επιτευχθούν συγκρίσιμα στατιστικά αποτελέσματα όσον αφορά τα απόβλητα.

(3) Η κοινοτική πολιτική των αποβλήτων έχει οδηγήσει στην θέσπιση ενός συνόλου αρχών που πρέπει να ακολουθούνται από τις μονάδες παραγωγής αποβλήτων και κατά τη διαχείριση των αποβλήτων. Αυτό απαιτεί παρακολούθηση των αποβλήτων στα διάφορα σημεία της ροής αποβλήτων, δηλ. παραγωγή, συλλογή, ανάκτηση και διάθεση.

(4) Ο κανονισμός (ΕΚ) αριθ. 322/97 του Συμβουλίου, της 17ης Φεβρουαρίου 1997, σχετικά με τις κοινοτικές στατιστικές(4), αποτελεί το πλαίσιο αναφοράς για τις διατάξεις του παρόντος κανονισμού.

(5) Για να εξασφαλισθούν συγκρίσιμα αποτελέσματα, οι στατιστικές που αφορούν τα απόβλητα θα πρέπει να καταρτίζονται σύμφωνα με την καθορισμένη ταξινόμηση σε κατηγορίες, στην κατάλληλη μορφή και εντός ορισμένου χρονικού διαστήματος από το τέλος του έτους αναφοράς.

(6) Δεδομένου ότι ο στόχος του προτεινόμενου μέτρου, δηλαδή η θέσπιση ενός πλαισίου σχετικά με την κατάρτιση κοινοτικών στατιστικών για τη δημιουργία, την ανάκτηση και τη διάθεση των αποβλήτων, δεν μπορεί να επιτευχθεί επαρκώς από τα κράτη μέλη, λόγω της ανάγκης να καθορισθούν οι όροι της περιγραφής των αποβλήτων και της διαχείρισης αποβλήτων προκειμένου να εξασφαλιστεί η συγκρισιμότητα των στατιστικών που παρέχουν τα κράτη μέλη, και συνεπώς μπορεί να επιτευχθεί καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας που διατυπώνεται στο άρθρο 5 της συνθήκης. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου του προτεινόμενου μέτρου.

(7) Τα επιμέρους κράτη μέλη μπορεί να χρειαστούν μια μεταβατική περίοδο για την κατάρτιση των στατιστικών τους όσον αφορά τα απόβλητα για τις οικονομικές δραστηριότητες NACE-Αναθ. 1, όπως θεσπίσθηκε με τον κανονισμό (ΕΟΚ) αριθ. 3037/90 του Συμβουλίου, της 9ης Οκτωβρίου 1990(5), για τις οποίες το εθνικό τους στατιστικό σύστημα απαιτεί μείζονες προσαρμογές.

(8) Τα μέτρα που είναι αναγκαία για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6).

(9) Η Επιτροπή ζήτησε τη γνώμη της Επιτροπής Στατιστικού Προγράμματος,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος

1. Ο στόχος του παρόντος κανονισμού είναι η θέσπιση ενός πλαισίου για την κατάρτιση κοινοτικών στατιστικών για τη δημιουργία, την ανάκτηση και τη διάθεση των αποβλήτων.

2. Τα κράτη μέλη και η Επιτροπή, στο πλαίσιο των αντίστοιχων τομέων αρμοδιότητάς τους, καταρτίζουν κοινοτικές στατιστικές για τη δημιουργία, την ανάκτηση και τη διάθεση των αποβλήτων, πλην των ραδιενεργών αποβλήτων, τα οποία καλύπτονται ήδη από άλλες νομοθετικές πράξεις.

3. Οι στατιστικές καλύπτουν τους ακόλουθους τομείς:

α) Δημιουργία αποβλήτων σύμφωνα με το Παράρτημα I,

β) Ανάκτηση και διάθεση αποβλήτων σύμφωνα με το Παράρτημα II.

4. Κατά την κατάρτιση των στατιστικών, τα κράτη μέλη και η Επιτροπή τηρούν την στατιστική ονοματολογία με βάση κυρίως τις ουσίες, η οποία παρατίθεται στο Παράρτημα III.

5. Με τη διαδικασία του άρθρου 7, παράγραφος 2, η Επιτροπή καταρτίζει πίνακα ισοδυναμίας μεταξύ της στατιστικής ονοματολογίας του Παραρτήματος III και του καταλόγου αποβλήτων της απόφασης 2000/532/ΕΚ της Επιτροπής(7).

Άρθρο 2

Ορισμοί

Για τους σκοπούς και στα πλαίσια του παρόντος κανονισμού, νοούνται ως:

α) "Απόβλητο": νοείται κάθε ουσία ή αντικείμενο όπως ορίζεται στο άρθρο 1 σημείο α) της οδηγίας 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων(8).

β) "Χωριστά συλλεγόμενα κλάσματα αποβλήτων": τα οικιακά και παρόμοια απόβλητα που συλλέγονται επιλεκτικά σε ομοιογενή κλάσματα από δημόσιες υπηρεσίες, μη κερδοσκοπικές οργανώσεις και ιδιωτικές επιχειρήσεις που δρουν στο χώρο της οργανωμένης συλλογής αποβλήτων.

γ) "Ανακύκλωση" έχει την ίδια έννοια, όπως στον ορισμό του άρθρου 3 παράγραφος 7 της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκευασίας(9).

δ) "Ανάκτηση": κάθε διαδικασία από τις προβλεπόμενες στο Παράρτημα II.B της οδηγίας 75/442/ΕΟΚ.

ε) "Διάθεση": κάθε διαδικασία από τις προβλεπόμενες στο Παράρτημα II.A της οδηγίας 75/442/ΕΟΚ.

στ) "Εγκατάσταση ανάκτησης ή διάθεσης": η εγκατάσταση για την οποία απαιτείται άδεια ή εγγραφή σε μητρώο δυνάμει των άρθρων 9, 10 ή 11 της οδηγίας 75/442/ΕΚ.

ζ) "Επικίνδυνα απόβλητα": όλα τα απόβλητα όπως ορίζονται στο άρθρο 1, παράγραφος 4 της οδηγίας 91/689/ΕΟΚ του Συμβουλίου, της 12ης Δεκεμβρίου 1991, για τα επικίνδυνα απόβλητα(10).

η) "Μη επικίνδυνα απόβλητα": τα απόβλητα που δεν καλύπτονται από το σημείο ζ).

θ) "Αποτέφρωση": η θερμική επεξεργασία των αποβλήτων σε μονάδα αποτέφρωσης, όπως αυτή ορίζεται στο άρθρο 3 παράγραφος 4, ή σε μονάδα συναποτέφρωσης, όπως αυτή ορίζεται στο άρθρο 3 παράγραφος 5 της οδηγίας 2000/76/ΕΚ του Ευρωπαϊκού Κοινοβουλίου και του Συμβουλίου, της 4ης Δεκεμβρίου 2000, για την αποτέφρωση των αποβλήτων(11).

ι) "Χώρος υγειονομικής ταφής": κάθε χώρος διάθεσης αποβλήτων όπως ορίζεται στο άρθρο 2 σημείο ζ) της οδηγίας 1999/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων(12).

ια) "Δυναμικό των εγκαταστάσεων αποτέφρωσης αποβλήτων": το μέγιστο δυναμικό αποτέφρωσης αποβλήτων σε τόνους ετησίως ή σε gigajoules.

ιβ) "Δυναμικό των εγκαταστάσεων ανακύκλωσης αποβλήτων": το μέγιστο ετήσιο δυναμικό ανακύκλωσης αποβλήτων σε τόνους.

ιγ) "Χωρητικότητα των εγκαταστάσεων ταφής αποβλήτων": η απομένουσα χωρητικότητα (στο τέλος του έτους αναφοράς των δεδομένων) της εγκατάστασης υγειονομικής ταφής για τη διάθεση αποβλήτων στο μέλλον η οποία μετράται σε κυβικά μέτρα.

ιδ) "Δυναμικό άλλων εγκαταστάσεων διάθεσης": το δυναμικό της εγκατάστασης για τη διάθεση αποβλήτων η οποία μετράται σε τόνους ανά έτος.

Άρθρο 3

Συλλογή δεδομένων

1. Τα κράτη μέλη, εφόσον συμμορφούνται με τους όρους ποιότητας και ακρίβειας που θα καθορισθούν με την διαδικασία του άρθρου 7 παράγραφος 2, αποκτούν τα απαραίτητα δεδομένα για τον προσδιορισμό των χαρακτηριστικών που παρατίθενται στα Παραρτήματα I και II μέσω, είτε:

- ερευνών,

- διοικητικών ή άλλων πηγών, όπως οι υποχρεώσεις υποβολής εκθέσεων δυνάμει της κοινοτικής νομοθεσίας για τη διαχείριση αποβλήτων,

- διαδικασιών στατιστικής εκτίμησης βάσει δειγμάτων ή εκτιμητών που σχετίζονται με τα απόβλητα, είτε

- συνδυασμού αυτών των μέσων.

Προκειμένου να μειωθούν οι υποχρεώσεις παροχής απαντήσεων, οι εθνικές αρχές και η Επιτροπή έχουν πρόσβαση σε διοικητικές πηγές δεδομένων, υπό τους περιορισμούς και τις προϋποθέσεις που καθορίζονται από κάθε κράτος μέλος και από την Επιτροπή στους αντίστοιχους τομείς αρμοδιότητάς τους.

2. Προκειμένου να μειωθεί η διοικητική επιβάρυνση των μικρών επιχειρήσεων, όσες απασχολούν λιγότερο από 10 εργαζόμενους εξαιρούνται από τις έρευνες εκτός εάν συμμετέχουν σημαντικά στη δημιουργία αποβλήτων.

3. Τα κράτη μέλη καταρτίζουν τα στατιστικά αποτελέσματα σύμφωνα με την ταξινόμηση σε κατηγορίες που ορίζεται στα Παραρτήματα I και II.

4. Η εξαίρεση που αναφέρεται στην παράγραφο 2 πρέπει να είναι συνεπής με τους στόχους κάλυψης και ποιότητας που αναφέρονται στο Τμήμα 7 παράγραφος 1 των Παραρτημάτων I και II.

5. Τα κράτη μέλη διαβιβάζουν τα αποτελέσματα, συμπεριλαμβανομένων των εμπιστευτικών δεδομένων, στην Eurostat σε κατάλληλη μορφή και εντός καθορισμένου χρονικού διαστήματος από το τέλος της οικείας περιόδου αναφοράς, όπως ορίζεται στα Παραρτήματα I και II.

6. Η επεξεργασία των εμπιστευτικών δεδομένων και η διαβίβασή τους όπως προβλέπεται στην παράγραφο 5, εκτελείται σύμφωνα με τις ισχύουσες κοινοτικές διατάξεις που διέπουν τον εμπιστευτικό χαρακτήρα των στατιστικών.

Άρθρο 4

Μεταβατική περίοδος

1. Κατά τη διάρκεια μεταβατικής περιόδου, που δεν υπερβαίνει τα δύο έτη από την έναρξη ισχύος του παρόντος κανονισμού, η Επιτροπή μπορεί, μετά από αίτηση κράτους μέλους και με τη διαδικασία του άρθρου 7, παράγραφος 2, να χορηγεί παρεκκλίσεις από τις διατάξεις του Τμήματος 5 των Παραρτημάτων I και II, για την υποβολή των αποτελεσμάτων που αφορούν το Τμήμα 8, σημείο 1.1, στοιχεία 13 έως 17 του Παραρτήματος I και το Τμήμα 8, σημείο 2 του Παραρτήματος II.

2. Οι παρεκκλίσεις που αναφέρονται στην παράγραφο 1 μπορούν να χορηγούνται σε επιμέρους κράτη μέλη μόνο για τα δεδομένα του πρώτου έτους αναφοράς.

Άρθρο 5

Εισαγωγή και εξαγωγή αποβλήτων

1. Η Επιτροπή καταρτίζει πρόγραμμα πιλοτικών μελετών για την εισαγωγή και την εξαγωγή αποβλήτων το οποίο θα εκτελεστεί εθελοντικά από τα κράτη μέλη. Οι πιλοτικές μελέτες αποσκοπούν στην αξιολόγηση της σημασίας και του εφικτού της λήψης δεδομένων, και στην εκτίμηση του κόστους και των ωφελημάτων από τη συλλογή των δεδομένων, καθώς και της επιβάρυνσης των επιχειρήσεων.

2. Το πρόγραμμα πιλοτικών μελετών της Επιτροπής είναι συνεπές με το περιεχόμενο των Παραρτημάτων I και II, ιδίως με τις πτυχές που σχετίζονται με το πεδίο εφαρμογής και την κάλυψη αποβλήτων, τις κατηγορίες αποβλήτων προς ταξινόμηση, τα έτη αναφοράς και τη συχνότητα, λαμβάνοντας υπόψη τις υποχρεώσεις υποβολής έκθεσης που προβλέπονται στον κανονισμό (ΕΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους(13).

3. Η Επιτροπή χρηματοδοτεί μέχρι 100 % των εξόδων εκτέλεσης των πιλοτικών μελετών.

4. Με βάση τα συμπεράσματα των πιλοτικών μελετών, η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις δυνατότητες κατάρτισης στατιστικών σχετικά με τις δραστηριότητες και τα χαρακτηριστικά που καλύπτουν οι πιλοτικές μελέτες για τις εξαγωγές και εισαγωγές αποβλήτων. Η Επιτροπή θεσπίζει τα απαιτούμενα εκτελεστικά μέτρα με τη διαδικασία του άρθρου 7 παράγραφος 2.

5. Οι πιλοτικές μελέτες θα πρέπει να διεξαχθούν εντός τριετίας από την έναρξη ισχύος του παρόντος κανονισμού.

Άρθρο 6

Μέτρα εφαρμογής

Τα μέτρα που απαιτούνται για την εφαρμογή του παρόντος κανονισμού, θεσπίζονται με τη διαδικασία του άρθρου 7, παράγραφος 2. Περιλαμβάνουν δε μέτρα:

α) για την προσαρμογή στις οικονομικές και τεχνικές εξελίξεις που αφορούν τη συλλογή και την στατιστική επεξεργασία των δεδομένων καθώς και την επεξεργασία και τη διαβίβαση αποτελεσμάτων,

β) για την προσαρμογή των προδιαγραφών που παρατίθενται στα Παραρτήματα I, II και III,

γ) για την κατάρτιση των αποτελεσμάτων σύμφωνα με το άρθρο 3, παράγραφοι 2, 3 και 4, λαμβανομένων υπόψη των οικονομικών δομών και των τεχνικών συνθηκών που επικρατούν σε ένα κράτος μέλος· τα μέτρα αυτά μπορούν να επιτρέπουν σε επιμέρους κράτη μέλη να μην παρέχουν δεδομένα για ορισμένα στοιχεία του αναλυτικού καταλόγου, εφόσον αποδεικνύεται ότι οι επιπτώσεις για την ποιότητα των στατιστικών είναι περιορισμένες. Όποτε χορηγούνται παρεκκλίσεις, πρέπει να αναφέρεται η συνολική ποσότητα αποβλήτων για κάθε στοιχείο των τμημάτων 2(1) και 8(1) του Παραρτήματος I,

δ) για τον καθορισμό των ορθών κριτηρίων ποιοτικής αξιολόγησης και το περιεχόμενο των εκθέσεων για την ποιότητα, όπως αναφέρονται στο τμήμα 7 των Παραρτημάτων I και II,

ε) για τον καθορισμό της ενδεδειγμένης μορφής για τη διαβίβαση αποτελεσμάτων από τα κράτη μέλη εντός 2 ετών από την έναρξη ισχύος του παρόντος κανονισμού,

στ) για την κατάρτιση του καταλόγου για τη χορήγηση μεταβατικών περιόδων και παρεκκλίσεων στα κράτη μέλη, όπως αναφέρεται στο άρθρο 4,

ζ) για την εφαρμογή των αποτελεσμάτων των πιλοτικών μελετών, όπως ορίζεται στο άρθρο 5 παράγραφος 4, Παράρτημα I Τμήμα 1(2), Παράρτημα II Τμήμα 2(2) και Παράρτημα II Τμήμα 8(3).

Άρθρο 7

Διαδικασία της επιτροπής

1. Η Επιτροπή επικουρείται από την Επιτροπή Στατιστικού Προγράμματος η οποία συστάθηκε με την απόφαση 89/382/ΕΟΚ, Ευρατόμ του Συμβουλίου(14).

2. Όπου γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ είναι τρεις μήνες.

3. Η επιτροπή θεσπίζει τον εσωτερικό κανονισμό της.

4. Η Επιτροπή διαβιβάζει στην επιτροπή, η οποία συστάθηκε με την οδηγία 75/442/ΕΟΚ, τα σχέδια μέτρων που σκοπεύει να υποβάλει στην Επιτροπή Στατιστικού Προγράμματος.

Άρθρο 8

Έκθεση

1. Εντός πενταετίας από την ημερομηνία έναρξης ισχύος του παρόντος κανονισμού και στη συνέχεια ανά τριετία, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με τις στατιστικές που καταρτίζονται σύμφωνα με τον παρόντα κανονισμό και, ειδικότερα, σχετικά με την ποιότητά τους και τη συνεπαγόμενη επιβάρυνση των επιχειρήσεων.

2. Η Επιτροπή υποβάλλει στο Ευρωπαϊκό Κοινοβούλιο και το Συμβούλιο, εντός διετίας από την ημερομηνία έναρξης ισχύος του παρόντος κανονισμού, πρόταση για την κατάργηση της υποχρέωσης υποβολής εφόσον υπάρχει επικάλυψη.

Άρθρο 9

Έναρξη ισχύος

Ο παρών κανονισμός αρχίζει να ισχύει την εικοστή μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 87 της 29.3.1999, σ. 22 και ΕΕ C 180 Ε της 26.6.2001, σ. 202.

(2) ΕΕ C 329 της 17.11.1999, σ. 17.

(3) Γνώμη του Ευρωπαϊκού Κοινοβουλίου της 4ης Σεπτεμβρίου 2001 (δεν δημοσιεύθηκε ακόμα στην Επίσημη Εφημερίδα), κοινή θέση του Συμβουλίου της 15ης Απριλίου 2002 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα).

(4) ΕΕ L 52 της 22.2.1997, σ. 1.

(5) ΕΕ L 293 της 24.10.1990, σ. 1. Κανονισμός που τροποποιήθηκε τελευταία από τον κανονισμό (ΕΚ) αριθ. 29/2002 της Επιτροπής (ΕΕ L 6 της 10.1.2002, σ. 3).

(6) ΕΕ L 184 της 17.7.1999, σ. 23.

(7) ΕΕ L 226 της 6.9.2000, σ. 3. Απόφαση που τροποποιήθηκε τελευταία από την απόφαση 2001/573/ΕΚ (ΕΕ L 203 της 28.7.2001, σ. 18).

(8) ΕΕ L 194 της 25.7.1975, σ. 39. Οδηγία που τροποποιήθηκε τελευταία από την απόφαση 96/350/ΕΚ της Επιτροπής (ΕΕ L 135 της 6.6.1996, σ. 32).

(9) ΕΕ L 365 της 31.12.1994, σ. 10.

(10) ΕΕ L 377 της 31.12.1991, σ. 20. Οδηγία που τροποποιήθηκε από την οδηγία 94/31/ΕΚ (ΕΕ L 168 της 2.7.1994, σ. 28).

(11) ΕΕ L 332 της 28.12.2000, σ. 91.

(12) ΕΕ L 182 της 16.7.1999, σ. 1.

(13) ΕΕ L 30 της 6.2.1993, σ. 1. Κανονισμός που τροποποιήθηκε τελευταία από τον κανονισμό (ΕΚ) αριθ. 2557/2001 της Επιτροπής (ΕΕ L 349 της 31.12.2001, σ. 1).

(14) ΕΕ L 181 της 28.6.1989, σ. 47.

ΠΑΡΑΡΤΗΜΑ I

ΔΗΜΙΟΥΡΓΙΑ ΑΠΟΒΛΗΤΩΝ

ΤΜΗΜΑ 1

Καλυπτόμενες δραστηριότητες

1. Οι στατιστικές καταρτίζονται για όλες τις δραστηριότητες που εμπίπτουν στο πεδίο κάλυψης των τίτλων Γ έως Π, της NACE-Αναθ. 1. Οι τίτλοι αυτοί καλύπτουν όλες τις οικονομικές δραστηριότητες, εκτός από τη γεωργία, τη θήρα, τη δασοκομία (Α) και την αλιεία (Β), που δεν εμπίπτουν στο πεδίο εφαρμογής του παρόντος παραρτήματος.

Το παρόν παράρτημα καλύπτει επίσης:

α) τα απόβλητα που δημιουργούνται από τα νοικοκυριά,

β) τα απόβλητα που προκύπτουν από τις διαδικασίες ανάκτησης και/ή διάθεσης.

2. Η Επιτροπή καταρτίζει πρόγραμμα πιλοτικών μελετών που θα εφαρμοστεί εθελοντικά από τα κράτη μέλη για να εκτιμήσει αν είναι σκόπιμο να περιληφθούν οι Τίτλοι Α και Β της NACE-Αναθ. 1 στον πίνακα καλυπτόμενων δραστηριοτήτων που αναφέρεται στο σημείο 1. Η Επιτροπή χρηματοδοτεί μέχρι το 100 % των εξόδων των πιλοτικών αυτών μελετών. Βάσει των πορισμάτων των πιλοτικών αυτών μελετών, η Επιτροπή θα θεσπίσει τα απαιτούμενα εκτελεστικά μέτρα με τη διαδικασία του άρθρου 7 παράγραφος 2 του παρόντος κανονισμού.

ΤΜΗΜΑ 2

Κατηγορίες αποβλήτων

1. Καταρτίζονται στατιστικές για τις ακόλουθες κατηγορίες αποβλήτων:

Κατάλογος ομαδοποίησης

>ΘΕΣΗ ΠΙΝΑΚΑ>

2. Σύμφωνα με την υποχρέωση υποβολής εκθέσεων δυνάμει της οδηγίας 94/62/ΕΚ, η Επιτροπή θα καταρτίσει πρόγραμμα πιλοτικών μελετών που θα διεξαχθούν εθελοντικά από τα κράτη μέλη προκειμένου να αξιολογηθεί η σκοπιμότητα να περιληφθούν, στον αναλυτικό κατάλογο που αναφέρεται στο σημείο 1, τα απορρίμματα συσκευασιών (ΕΚΑ-Στατ. Έκδοση 2). Η Επιτροπή θα χρηματοδοτήσει μέχρι 100 % των εξόδων εκτέλεσης αυτών των πιλοτικών μελετών. Με βάση τα πορίσματα των πιλοτικών αυτών μελετών, η Επιτροπή θα θεσπίσει τα απαραίτητα εκτελεστικά μέτρα με τη διαδικασία του άρθρου 7 παράγραφος 2 του παρόντος κανονισμού.

ΤΜΗΜΑ 3

Χαρακτηριστικά

1. Χαρακτηριστικά των κατηγοριών αποβλήτων:

Για κάθε κατηγορία αποβλήτων που παρατίθεται στο Τμήμα 2 (1), θα καταγράφεται η ποσότητα των δημιουργούμενων αποβλήτων.

2. Περιφερειακά χαρακτηριστικά:

Πληθυσμός ή κατοικίες που εξυπηρετούνται από σύστημα συλλογής μεικτών οικιακών και παρόμοιων αποβλήτων (επίπεδο NUTS 2).

ΤΜΗΜΑ 4

Μονάδα αναφοράς

1. Η μονάδα αναφοράς που χρησιμοποιείται για όλες τις κατηγορίες αποβλήτων είναι οι 1000 τόνοι (συνήθων) νωπών αποβλήτων. Για την κατηγορία των "λασπών", θα πρέπει να παρέχεται πρόσθετη τιμή για την ξηρή ουσία.

2. Η μονάδα αναφοράς για τα περιφερειακά χαρακτηριστικά είναι το ποσοστό του πληθυσμού ή των κατοικιών.

ΤΜΗΜΑ 5

Πρώτο έτος αναφοράς και συχνότητα

1. Το πρώτο έτος αναφοράς είναι το δεύτερο ημερολογιακό έτος μετά την έναρξη ισχύος του παρόντος κανονισμού.

2. Τα κράτη μέλη θα παρέχουν δεδομένα για κάθε δεύτερο έτος, έπειτα από το πρώτο έτος αναφοράς.

ΤΜΗΜΑ 6

Διαβίβαση των αποτελεσμάτων στην Eurostat

Τα αποτελέσματα διαβιβάζονται εντός 18 μηνών από το τέλος του έτους αναφοράς.

ΤΜΗΜΑ 7

Έκθεση για την κάλυψη των δραστηριοτήτων και την ποιότητα των στατιστικών

1. Για κάθε στοιχείο που παρατίθεται στο Τμήμα 8 (δραστηριότητες και νοικοκυριά), τα κράτη μέλη προσδιορίζουν το ποσοστό κατά το οποίο οι καταρτιζόμενες στατιστικές αντιπροσωπεύουν το σύνολο των αποβλήτων του αντίστοιχου στοιχείου. Η στοιχειώδης προϋπόθεση για την κάλυψη καθορίζεται με τη διαδικασία του άρθρου 7 παράγραφος 2 του παρόντος κανονισμού.

2. Τα κράτη μέλη διαβιβάζουν ποιοτική έκθεση, αναφέροντας το βαθμό ακρίβειας των συλλεχθέντων δεδομένων. Περιγράφονται οι εκτιμήσεις, ομαδοποιήσεις ή εξαιρέσεις και ο τρόπος με τον οποίον οι διαδικασίες αυτές επηρεάζουν την κατανομή των κατηγοριών αποβλήτων οι οποίες παρατίθενται στο Τμήμα 2, σημείο (1), ανά οικονομικές δραστηριότητες και νοικοκυριά, όπως αναφέρεται στο Τμήμα 8.

3. Η Επιτροπή περιλαμβάνει τις εκθέσεις κάλυψης των δραστηριοτήτων και ποιότητας στην έκθεση που προβλέπεται στο άρθρο 8 του παρόντος κανονισμού.

ΤΜΗΜΑ 8

Κατάρτιση των αποτελεσμάτων

1. Τα αποτελέσματα όσον αφορά τα χαρακτηριστικά που παρατίθενται στο τμήμα 3 σημείο 1, καταρτίζονται για:

1.1. τους ακόλουθους τίτλους, τμήματα, ομάδες και τάξεις της NACE-Αναθ. 1:

>ΘΕΣΗ ΠΙΝΑΚΑ>

1.2. τα νοικοκυριά:

>ΘΕΣΗ ΠΙΝΑΚΑ>

2. Για τις οικονομικές δραστηριότητες, οι στατιστικές μονάδες είναι τοπικές μονάδες ή μονάδες οικονομικής δραστηριότητας, όπως αυτές καθορίζονται στον κανονισμό (ΕΟΚ) αριθ. 696/93 του Συμβουλίου, της 15ης Μαρτίου 1993, για τις στατιστικές μονάδες παρατήρησης και ανάλυσης του παραγωγικού συστήματος στην Ευρωπαϊκή Κοινότητα(1), σύμφωνα με το στατιστικό σύστημα κάθε κράτους μέλους.

Στην έκθεση ποιότητας, η οποία θα υποβάλλεται δυνάμει του Τμήματος 7, πρέπει να περιλαμβάνεται περιγραφή του τρόπου με τον οποίον η επιλεγόμενη στατιστική μονάδα επηρεάζει τη κατανομή των δεδομένων των ομάδων της NACE-Αναθ. 1.

(1) ΕΕ L 76 της 30.3.1993, σ. 1. Κανονισμός που τροποποιήθηκε από την Πράξη Προσχώρησης του 1994.

ΠΑΡΑΡΤΗΜΑ II

ΑΝΑΚΤΗΣΗ ΚΑΙ ΔΙΑΘΕΣΗ ΑΠΟΒΛΗΤΩΝ

ΤΜΗΜΑ 1

Καλυπτόμενες δραστηριότητες

1. Οι στατιστικές καταρτίζονται για όλες τις εγκαταστάσεις ανάκτησης και διάθεσης που ασκούν οποιαδήποτε από τις δραστηριότητες που αναφέρονται στο Τμήμα 8 σημείο 2 και οι οποίες ανήκουν ή αποτελούν μέρος των οικονομικών δραστηριοτήτων σύμφωνα με τις ομαδοποιήσεις της NACE-Αναθ. 1 που αναφέρονται στο Παράρτημα I, Τμήμα 8, σημείο 1.1.

2. Οι εγκαταστάσεις των οποίων οι δραστηριότητες επεξεργασίας αποβλήτων περιορίζονται στην ανακύκλωση των αποβλήτων στον τόπο όπου παράγονται τα απόβλητα, δεν καλύπτονται από το παρόν Παράρτημα.

ΤΜΗΜΑ 2

Κατηγορίες αποβλήτων

Ο κατάλογος των κατηγοριών αποβλήτων για τις οποίες καταρτίζονται οι στατιστικές, σύμφωνα με κάθε διαδικασία ανάκτησης ή διάθεσης, όπως αναφέρονται στο Τμήμα 8, παράγραφος 2, έχει ως εξής:

Αποτέφρωση

>ΘΕΣΗ ΠΙΝΑΚΑ>

Εργασίες που μπορούν να οδηγήσουν σε ανάκτηση (πλην ενεργειακής ανάκτησης)

>ΘΕΣΗ ΠΙΝΑΚΑ>

Διάθεση (πλην αποτέφρωσης)

>ΘΕΣΗ ΠΙΝΑΚΑ>

ΤΜΗΜΑ 3

Χαρακτηριστικά

Τα χαρακτηριστικά στοιχεία για τα οποία καταρτίζονται οι στατιστικές σχετικά με τις εργασίες ανάκτησης και διάθεσης, που αναφέρονται στο Τμήμα 8 παράγραφος 2, παρατίθενται στον κατωτέρω πίνακα.

Αριθμός και δυναμικό των εργασιών ανάκτησης και διάθεσης ανά περιοχή

>ΘΕΣΗ ΠΙΝΑΚΑ>

ΤΜΗΜΑ 4

Μονάδα αναφοράς

Η μονάδα αναφοράς που χρησιμοποιείται για όλες τις κατηγορίες αποβλήτων είναι οι 1000 τόνοι (συνήθων) νωπών αποβλήτων. Για την κατηγορία των "λασπών", θα πρέπει να παρέχεται πρόσθετη τιμή για την ξηρή ουσία.

ΤΜΗΜΑ 5

Πρώτο έτος αναφοράς και συχνότητα

1. Το πρώτο έτος αναφοράς είναι το δεύτερο ημερολογιακό έτος μετά την έναρξη ισχύος του παρόντος κανονισμού.

2. Τα κράτη μέλη παρέχουν δεδομένα για κάθε δεύτερο έτος, μετά το πρώτο έτος αναφοράς, για τις εγκαταστάσεις που αναφέρονται στο Τμήμα 8 σημείο 2.

ΤΜΗΜΑ 6

Διαβίβαση των αποτελεσμάτων στην Eurostat

Τα αποτελέσματα διαβιβάζονται εντός 18 μηνών από το τέλος του έτους αναφοράς.

ΤΜΗΜΑ 7

Έκθεση για την κάλυψη των δραστηριοτήτων και την ποιότητα των στατιστικών

1. Για τα χαρακτηριστικά που παρατίθεται στο Τμήμα 3 και για κάθε στοιχείο μεταξύ των τύπων εργασίας που αναφέρεται στο Τμήμα 8 σημείο 2, τα κράτη μέλη θα αναφέρουν το ποσοστό κατά το οποίο οι καταρτιζόμενες στατιστικές αντιπροσωπεύουν το σύνολο των αποβλήτων του αντίστοιχου στοιχείου. Η στοιχειώδης προϋπόθεση για την κάλυψη θα καθορισθεί με τη διαδικασία του άρθρου 7 παράγραφος 2 του παρόντος κανονισμού.

2. Για τα χαρακτηριστικά που παρατίθενται στο Τμήμα 3, τα κράτη μέλη θα υποβάλλουν ποιοτική έκθεση, προσδιορίζοντας το βαθμό ακρίβειας των συλλεχθέντων δεδομένων.

3. Η Επιτροπή θα περιλαμβάνει τις εκθέσεις κάλυψης των δραστηριοτήτων και ποιότητας στην έκθεση που προβλέπεται στο άρθρο 8 του παρόντος κανονισμού.

ΤΜΗΜΑ 8

Κατάρτιση των αποτελεσμάτων

1. Τα αποτελέσματα καταρτίζονται για κάθε στοιχείο μεταξύ των τύπων διαδικασίας που αναφέρονται στο Τμήμα 8 σημείο 2, σύμφωνα με τα χαρακτηριστικά που αναφέρονται στο Τμήμα 3.

2. Κατάλογος των διαδικασιών ανάκτησης και διάθεσης·οι κωδικοί αναφέρονται στους κωδικούς των παραρτημάτων της οδηγίας 75/442/ΕΟΚ:

>ΘΕΣΗ ΠΙΝΑΚΑ>

3. Η Επιτροπή καταρτίζει πρόγραμμα πιλοτικών μελετών που θα διεξαχθούν εθελοντικά από τα κράτη μέλη. Σκοπός των μελετών είναι να αξιολογηθεί η σκοπιμότητα και το εφικτό της λήψης στοιχείων για τις ποσότητες αποβλήτων που συσκευάζονται κατά τις προπαρασκευαστικές εργασίες, όπως ορίζονται στα Παραρτήματα II A και II B της οδηγίας 75/442/ΕΟΚ. Η Επιτροπή χρηματοδοτεί μέχρι και 100 % των εξόδων εκτέλεσης αυτών των πιλοτικών μελετών. Με βάση τα πορίσματα των πιλοτικών αυτών μελετών, η Επιτροπή θεσπίζει τα απαραίτητα εκτελεστικά μέτρα με τη διαδικασία του άρθρου 7 παράγραφος 2 του παρόντος κανονισμού.

4. Οι στατιστικές μονάδες είναι τοπικές μονάδες ή μονάδες οικονομικής δραστηριότητας, όπως αυτές καθορίζονται στον κανονισμό (ΕΟΚ) αριθ. 696/93 του Συμβουλίου, σύμφωνα με το στατιστικό σύστημα κάθε κράτους μέλους.

Στην έκθεση ποιότητας, η οποία θα υποβάλλεται δυνάμει του Τμήματος 7, πρέπει να περιγράφεται ο τρόπος με τον οποίον η επιλεγόμενη στατιστική μονάδα επηρεάζει τη κατανομή των δεδομένων των ομάδων της NACE-Αναθ. 1.

ΠΑΡΑΡΤΗΜΑ ΙΙΙ

ΣΤΑΤΙΣΤΙΚΗ ΟΝΟΜΑΤΟΛΟΓΙΑ ΑΠΟΒΛΗΤΩΝ

όπως αναφέρεται στο Παράρτημα Ι, Τμήμα 2 σημείο 1 και το Παράρτημα ΙΙ, Τμήμα 2 ΕΚΑ-Στατ. Αναθ. 2 (στατιστική ονοματολογία με βάση κυρίως τις ουσίες)

>ΘΕΣΗ ΠΙΝΑΚΑ>

ΑΙΤΙΟΛΟΓΙΚΟ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Η Επιτροπή υπέβαλε, στις 28 Ιανουαρίου 1999, πρόταση κανονισμού του Συμβουλίου σχετικά με τις στατιστικές για τη διαχείριση των αποβλήτων(1).

2. Η Οικονομική και Κοινωνική Επιτροπή έδωσε τη γνώμη της στις 22 Σεπτεμβρίου 1999(2).

3. Η Επιτροπή, στη συνέχεια, τροποποίησε την πρότασή της, και διαβίβασε, στις 9 Μαρτίου 2001, τροποποιημένη πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις στατιστικές για τα απόβλητα(3). Η πρόταση αυτή βασίζεται στο άρθρο 285 της Συνθήκης.

4. Το Ευρωπαϊκό Κοινοβούλιο έδωσε τη γνώμη του σε πρώτη ανάγνωση, στις 4 Σεπτεμβρίου 2001.

5. Στις 11 Δεκεμβρίου 2001, η Επιτροπή υπέβαλε τροποποιημένη πρόταση στην οποία έχουν γίνει δεκτές οι περισσότερες τροπολογίες του Ευρωπαϊκού Κοινοβουλίου.

6. Στις 15 Απριλίου 2002 το Συμβούλιο καθόρισε την κοινή θέση του σύμφωνα με το άρθρο 251 της Συνθήκης.

II. ΣΤΟΧΟΙ

Η παρούσα πρόταση αποσκοπεί στη θέσπιση ενός πλαισίου για την κατάρτιση κοινοτικών στατιστικών που να επιτρέπει την παρακολούθηση της εφαρμογής της πολιτικής σε θέματα αποβλήτων. Τα κράτη μέλη θα πρέπει, εντός του πλαισίου που καθορίζεται κατά τον τρόπο αυτό, να διαβιβάζουν τακτικά δεδομένα για τη δημιουργία, την ανάκτηση και τη διάθεση των αποβλήτων.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Α. ΓΕΝΙΚΕΣ ΠΑΡΑΤΗΡΗΣΕΙΣ

Είναι απαραίτητο για την κατάρτιση στατιστικών να υπάρχει ένα σύστημα λογικής ταξινόμησης, βασισμένο στην πρακτική της διαχείρισης αλλά απαλλαγμένο από αμφισημίες (παραδείγματος χάριν, χωρίς επικαλύψεις), καλά θεμελιωμένο από επιστημονική άποψη και στηριζόμενο σε κοινούς μονοσήμαντους ορισμούς. Τέτοιες προϋποθέσεις δεν υπάρχουν ακόμα σε ορισμένους τομείς, όπως στα απόβλητα στον αγροτικό και στον αλιευτικό τομέα, ή στον τομέα της εισαγωγής και εξαγωγής αποβλήτων. Η κοινή θέση συστήνει να εκπονηθούν "πιλοτικές" μελέτες στις οποίες να γίνεται εκτίμηση του κατά πόσον είναι ενδεδειγμένη και εφικτή η συλλογή δεδομένων και εκτίμηση του κόστους και των ωφελειών αυτής της συλλογής δεδομένων καθώς και εκτίμηση της επιβάρυνσης των επιχειρήσεων, προκειμένου να αποφασιστεί η ενσωμάτωση των τομέων αυτών στο πεδίο εφαρμογής του κανονισμού.

Θα πρέπει να αναζητηθεί μια δίκαιη ισορροπία μεταξύ των ενδεδειγμένων στατιστικών που εξυπηρετούν αποτελεσματικά τον επιδιωκόμενο στόχο και του φόρτου εργασίας και του επιβαλλόμενου στις επιχειρήσεις και στη δημόσια διοίκηση κόστους. Στην κοινή θέση διατυπώνεται προτίμηση για την κατάρτιση στατιστικών ποιοτικά υψηλής στάθμης σε τακτά χρονικά διαστήματα μάλλον, παρά υπερβολικά συχνών στατιστικών που να υπεισέρχονται, σε υπερβολικό βαθμό, σε λεπτομέρειες. Ωστόσο, τα περιοδικά διαστήματα της δημιουργίας αποβλήτων πρέπει να είναι τόσο σύντομα ώστε να είναι γρήγορα διαθέσιμες στατιστικές σειρές. Εξάλλου, ο συγχρονισμός με τις άλλες διεθνείς ανάγκες επιτρέπει τη βελτιστοποίηση του συστήματος ενημέρωσης. Για τους λόγους αυτούς, στην κοινή θέση επιλέχθηκε τελικά περιοδική προθεσμία δύο ετών για το σύνολο των κοινοτικών στατιστικών των αποβλήτων.

Είναι απαραίτητο η συγκρισιμότητα των δεδομένων που διαβιβάζονται από τα κράτη μέλη να διασφαλιστεί μέσω της θέσπισης ελάχιστων προτύπων ποιότητας. Αυτή η συγκρισιμότητα δεν πρέπει ωστόσο να θίγεται από την ελεύθερη επιλογή, εκ μέρους των κρατών μελών, της στατιστικής τους μεθοδολογίας. Η ελευθερία αυτή πρέπει να παρέχεται στα κράτη μέλη κατ' εφαρμογή της αρχής της επικουρικότητας· επιτρέπει την προσαρμογή των μεθόδων στις διαφορετικές οικονομικές δομές και τεχνικές συνθήκες που επικρατούν στα κράτη μέλη, με σκοπό συνολικά καλύτερη ποιότητα με μικρότερο κόστος.

Τα τεχνικά χαρακτηριστικά δεν αφορούν τις νομοθετικές πράξεις, αλλά πρέπει να προσδιορίζονται στο πλαίσιο της διαδικασίας επιτροπολογίας.

Β. ΕΙΔΙΚΕΣ ΠΑΡΑΤΗΡΗΣΕΙΣ

1. Θέση του Συμβουλίου επί των τροπολογιών του Ευρωπαϊκού Κοινοβουλίου

1.1. Το Συμβούλιο ενσωμάτωσε στην κοινή του θέση τις τροπολογίες 1, 5 και 25.

1.2. Το Συμβούλιο αποδέχθηκε, επί της αρχής ή εν μέρει, τις ακόλουθες τροπολογίες:

Τροπολογίες 2 και 11 (7η παράγραφος του αιτιολογικού και άρθρο 4):

Το Συμβούλιο δεν μπορεί να αποδεχθεί την πλήρη απάλειψη της μεταβατικής περιόδου, γιατί πρέπει να δοθεί στα κράτη μέλη ο χρόνος να προσαρμόσουν το σύστημα των εθνικών τους στατιστικών στις απαιτήσεις του κανονισμού που θα εκδοθεί. Το γεγονός ότι οι εργασίες για την πρόταση αυτή διαρκούν ήδη επ' αρκετό χρονικό διάστημα δεν μπορεί να δικαιολογήσει την απάλειψη της μεταβατικής χρονικής περιόδου, διότι πράγματι μόνο από την έγκριση του κειμένου - από τη στιγμή δηλαδή που το περιεχόμενό του είναι βέβαιο - μπορούν τα κράτη μέλη, με εμπιστοσύνη, να αρχίσουν τις αναγκαίες εθνικές προσαρμογές για την εφαρμογή του.

Ωστόσο, προκειμένου να καθησυχαστούν οι ανησυχίες του Ευρωπαϊκού Κοινοβουλίου, το Συμβούλιο:

- περιόρισε την εφαρμογή της μεταβατικής περιόδου σε εκείνες τις δραστηριότητες για τις οποίες είναι αναγκαίες σημαντικές προσαρμογές,

- υπογράμμισε τον ατομικό - για κάθε κράτος μέλος - χαρακτήρα της αίτησης χορήγησης παρέκκλισης, συναρτήσει των συγκεκριμένων δυσκολιών οι οποίες το αφορούν και οι οποίες θα εξετάζονται στο πλαίσιο της διαδικασίας επιτροπολογίας.

Τροπολογίες 3 και 12 (άρθρο 1 και 5):

Το Συμβούλιο αναγνωρίζει ότι υπάρχει πολιτική ανάγκη για τη συλλογή δεδομένων που αφορούν την εισαγωγή και την εξαγωγή αποβλήτων. Ωστόσο, πρέπει να διεξαχθούν προπαρασκευαστικές εργασίες για να επιλυθούν ορισμένα τεχνικά προβλήματα (ιδίως η διαμόρφωση κοινής μεθοδολογίας και κοινών ορισμών) πριν οι τομείς αυτοί να εισαχθούν στον υπό εξέταση κανονισμό.

Το Συμβούλιο, παρόλα αυτά, τροποποίησε τις παραγράφους 4 και 5 του άρθρου 5 προκειμένου να δοθούν περισσότερες εγγυήσεις ότι η συλλογή των στατιστικών στοιχείων για την εισαγωγή και την εξαγωγή αποβλήτων θα αρχίσει να πραγματοποιείται μόλις αυτό είναι εφικτό.

Τροπολογία 4 (άρθρο 1, παράγραφος 4):

Το Συμβούλιο συμμερίζεται τη συλλογιστική του Ευρωπαϊκού Κοινοβουλίου. Επιλέγει ωστόσο μια διαφορετική διατύπωση γιατί, σε ένα νομοθετικό κείμενο, δεν μπορεί να γίνεται παραπομπή σε ένα κείμενο που δεν έχει πλέον εφαρμογή (απόφαση 94/3/ΕΚ). Η βαρύτητα δίνεται στη στατιστική ονοματολογία που έχει καθιερωθεί, κυρίως, ανά ουσία. Διευκρινίζεται, εξάλλου, ότι το παράρτημα ΙΙΙ πρέπει να αναπροσαρμοστεί στο πλαίσιο της διαδικασίας Επιτροπολογίας, προκειμένου να ληφθεί υπόψη η απόφαση 2000/532/ΕΚ της Επιτροπής, η οποία αντικατέστησε την απόφαση 94/3/ΕΚ (νέα παράγραφος 5 της κοινής θέσης).

Η νέα αυτή διατύπωση συνεπάγεται, προκειμένου το κείμενο να έχει συνοχή, τις ακόλουθες τροποποιήσεις:

- Παράρτημα II, Τμήμα 2: απάλειψη των παραγράφων 1 και 2,

- Παράρτημα III:

- τροποποίηση του τίτλου

- απάλειψη των κωδικών που προηγούνται των επικεφαλίδων (επειδή δεν ανταποκρίνονται πλέον στην σημερινή κατάσταση) και καθαρά συντακτικού χαρακτήρα διόρθωση των επικεφαλίδων την οποία συνεπάγεται η απάλειψη των κωδικών (ορισμένες επικεφαλίδες επανέρχονται πλέον αρκετές φορές υπό διάφορους κωδικούς· αφού απαλείφονται οι κωδικοί, η επανάληψη των επικεφαλίδων δεν έχει πλέον νόημα).

Τροπολογίες 6, 7 και 8 (άρθρο 3, παράγραφος 1):

Το Συμβούλιο αποδέχθηκε τις συντακτικού χαρακτήρα διευκρινήσεις που έκανε το Ευρωπαϊκό Κοινοβούλιο στο πρώτο εδάφιο.

Αντίθετα όμως, το Συμβούλιο δεν μπορεί να αποδεχθεί μια ενιαία μέθοδο συλλογής των δεδομένων. Η διαχείριση των αποβλήτων δεν είναι οργανωμένη με την ίδια δομή σε όλα τα κράτη μέλη. Σύμφωνα με την αρχή της επικουρικότητας, επαφίεται σε κάθε κράτος μέλος χωριστά να προσαρμόσει τον τρόπο συλλογής δεδομένων στο δικό του πλαίσιο. Μια ενιαία μέθοδος συλλογής δεν είναι αναγκαία, θα ήταν ανεφάρμοστη και θα οδηγούσε σε υψηλότερο κόστος για χαμηλότερη ποιότητα. Η συλλογή των δεδομένων και τα αποτελέσματα πρέπει να βασίζονται σε ελάχιστα πρότυπα ποιότητας, αλλά τη μέθοδο για την τήρηση των προτύπων αυτών πρέπει να την επιλέγουν ελεύθερα τα κράτη μέλη.

Τροπολογία 10 (άρθρο 3, παράγραφος 3):

Το Συμβούλιο αποδέχεται την απάλειψη του κειμένου την οποία ζητά το Ευρωπαϊκό Κοινοβούλιο. Ωστόσο, οι υφιστάμενες σε κάθε κράτος μέλος οικονομικές δομές και τεχνικές συνθήκες μπορεί να δικαιολογούν το ότι το κράτος αυτό δεν είναι σε θέση να ανακοινώνει ορισμένα δεδομένα. Το Συμβούλιο εκτιμά ότι η ποιότητα εκείνων των δεδομένων που ανακοινώνονται δεν μπορεί να πάσχει (παραδείγματος χάριν, δεν μπορεί να υπάρχουν εξαιρέσεις από την υποχρέωση παρουσίασης των συνολικών αποτελεσμάτων), και ότι το ζήτημα αυτό πρέπει να αναλυθεί και οι σχετικές αποφάσεις να λαμβάνονται κατά περίπτωση στο πλαίσιο της διαδικασίας επιτροπολογίας. Γι' αυτό ακριβώς το λόγο, το Συμβούλιο μεταφέρει το απαλειφόμενο κείμενο, με πιο περιοριστική διατύπωση, στο άρθρο 6 στοιχείο γ).

Τροπολογία 13 (άρθρο 7, παράγραφος 1):

Η τροπολογία δεν μπορεί να γίνει δεκτή ως έχει επειδή το να ορίζονται δύο ή περισσότερες επιτροπές για να επικουρούν την Επιτροπή στη θέσπιση ενός και του αυτού μέτρου είναι αντίθετο προς την απόφαση 1999/468/ΕΚ. Επειδή το υπό εξέταση κείμενο είναι ένα νομοθετικό κείμενο για θέματα στατιστικών, η Επιτροπή πρέπει να επικουρείται από την επιτροπή στατιστικού προγράμματος, σύμφωνα με το άρθρο 19 του κανονισμού (ΕΚ) αριθ. 322/97. Ωστόσο, λαμβανομένης υπόψη της επιθυμίας του Ευρωπαϊκού Κοινοβουλίου να ευνοηθεί η συνεργασία μεταξύ εμπειρογνωμόνων στατιστικών αφενός και τεχνικών εμπειρογνωμόνων αφετέρου, το άρθρο 7 παράγραφος 4 τροποποιήθηκε προκειμένου να ενισχυθεί ο συμβουλευτικός ρόλος της επιτροπής για την προσαρμογή της νομοθεσίας της ΕΚ στην επιστημονική και τεχνική πρόοδο.

Τροπολογία 14 (άρθρο 8, παράγραφος 2):

Το Συμβούλιο συμμερίζεται τις απόψεις του Ευρωπαϊκού Κοινοβουλίου όσον αφορά την, κατά το συντομότερο δυνατόν υποβολή των προτάσεων για την κατάργηση της υποχρέωσης υποβολής εφόσον υπάρχει επικάλυψη. Οι λέξεις "όταν χρειάζεται" απαλείφονται προκειμένου να ακολουθηθεί η τροπολογία του Ευρωπαϊκού Κοινοβουλίου. Ωστόσο, η πρόβλεψη της σχετικής υποβολής έκθεσης εντός προθεσμίας έτους δεν φαίνεται να είναι ρεαλιστική. Στην αναθεώρηση των υποχρεώσεων υποβολής εκθέσεων μνημονεύονται επίσης οι δράσεις που περιλαμβάνονται στην πρόταση του 6ου προγράμματος δράσης στον τομέα του περιβάλλοντος, το οποίο είναι τώρα υπό εξέταση στο Ευρωπαϊκό Κοινοβούλιο και το Συμβούλιο· οι αναθεωρήσεις που προβλέπονται στο πρόγραμμα αυτό και στην παρούσα πρόταση πρέπει να διεξάγονται εκ παραλλήλου. Μια προθεσμία δύο ετών φαίνεται να είναι εύλογη.

Τροπολογίες 15 και 20 (Παράρτημα I, Τμήμα 1 και Παράρτημα I, Τμήμα 8, παράγραφος 1, εδάφιο 1):

Το Συμβούλιο αποδέχεται την απάλειψη της εξαίρεσης του τμήματος ("division") 12 της NACE Αναθ. 1.

Όσον αφορά τα απόβλητα των τομέων της γεωργίας, της θήρας, της δασοκομίας και της αλιείας, το Συμβούλιο συμμερίζεται τη γνώμη του Ευρωπαϊκού Κοινοβουλίου ότι οι δραστηριότητες αυτές είναι πηγές αποβλήτων οι οποίες δεν μπορούν να αγνοηθούν και για τις οποίες πρέπει να δοθούν τα μέσα για μια πολιτική διαχείρισής τους. Το Συμβούλιο εκτιμά ότι η εκπόνηση "πιλοτικών" μελετών θα χρησιμεύσει για την εκτίμηση του κατά πόσον είναι ενδεδειγμένη και εφικτή η συλλογή δεδομένων καθώς και την εκτίμηση του κόστους και των ωφελειών αυτής της συλλογής των δεδομένων και την εκτίμηση της επιβάρυνσης των επιχειρήσεων σ' αυτά τα θέματα προσέθεσε, για το σκοπό αυτό, μια νέα παράγραφο 2 στο παράρτημα I, Τμήμα 1.

Τροπολογίες 16, 22 και 23 (Παράρτημα I, Τμήμα 2, κατάλογος ομαδοποιήσεων, στοιχεία υπ' αριθ. 31 και 32 (νέο)· Παράρτημα II, Τμήμα 2, πίνακας "ανάκτησης", στοιχεία υπ' αριθ. 12 και 13 (νέο)· Παράρτημα II, Τμήμα 2, πίνακας "διάθεσης", στοιχείο υπ' αριθ. 5:

Το Συμβούλιο αποδέχεται το πνεύμα της τροπολογίας του Ευρωπαϊκού Κοινοβουλίου - που αποβλέπει στη διάκριση των ζωικών υπολειμμάτων από τα φυτικά - όσον αφορά το παράρτημα Ι και τον πίνακα "ανάκτησης" του παραρτήματος II, αλλά την επαναδιατυπώνει για να ληφθεί υπόψη η ορολογία που χρησιμοποιείται στο παράρτημα III. Δεν μπορεί να την αποδεχθεί για το παράρτημα II, πίνακας "διάθεσης", επειδή θα ήταν ανεφάρμοστη στην περίπτωση της υγειονομικής ταφής, ή θα συνεπάγεται υπερβολικά υψηλό και αδικαιολόγητο κόστος σ' αυτή την περίπτωση.

Τροπολογίες 18 και 24 (Παράρτημα I, Τμήμα 5 και Παράρτημα II, Τμήμα 5):

Το Συμβούλιο εκτιμά ότι η μέριμνα ώστε η συλλογή δεδομένων να είναι ποιοτικά υψηλής στάθμης είναι σημαντικότερη από το να επιδιωχθεί να είναι συχνότερη η συλλογή τους. Μια έρευνα σε ετήσια βάση, σε έναν τομέα όπου τα δεδομένα λίγο μεταβάλλονται από έτος σε έτος δεν δικαιολογείται, εάν ληφθεί υπόψη το πρόσθετο κόστος που συνεπάγεται για το κοινοτικό σύνολο και επιχειρήσεις. Ωστόσο, προκειμένου να καθησυχαστούν οι ανησυχίες του Ευρωπαϊκού Κοινοβουλίου και με γνώμονα τη συνοχή του κειμένου, το Συμβούλιο επαναφέρει τη διετία ως διάστημα περιοδικής κατάρτισης των στατιστικών στο πλαίσιο των δύο παραρτημάτων.

Τροπολογία 26 (Παράρτημα II, Τμήμα 8, πίνακας "ανάκτησης"):

Το Συμβούλιο αποδέχεται την τροπολογία, διευκρινίζοντας το νέο τίτλο (ανάκτηση "πλην της ενεργειακής ανάκτησης"), διότι η εισαγωγή της λέξης "ανάκτηση" χωρίς καμία άλλη διευκρίνηση θα μπορούσε να οδηγήσει σε σύγχυση, δεδομένου ότι καλύπτει επίσης την αποτέφρωση με ανάκτηση ενέργειας (η οποία ήδη περιλαμβάνεται στο προηγούμενο, κατά σειρά, "στοιχείο" του πίνακα ως "αποτέφρωση"). Για τη συνοχή του κειμένου, εν τω συνόλω του, η ίδια διευκρίνηση γίνεται και στο παράρτημα II, τμήμα 2. Το Συμβούλιο διατηρεί τα πρόσημα "+" για να διευκρινίζεται ότι τα δεδομένα προς υποβολή αντιστοιχούν στο άθροισμα των δεδομένων που περιλαμβάνονται στο "στοιχείο" υπ' αριθ. 3.

Τροπολογία 27 (Παράρτημα II, Τμήμα 8, πίνακας "διάθεσης"):

Το Συμβούλιο επαναλαμβάνει την τροπολογία όπως είναι διατυπωμένη, αλλά διατηρεί τον επιμερισμό των εργασιών διάθεσης στα "στοιχεία" υπ' αριθ. 4 και 5 όπως περιλαμβάνονται στην πρόταση της Επιτροπής. Η σχετική πρόθεση είναι να συγκεντρωθούν στο ίδιο "στοιχείο" του πίνακα τα δεδομένα τα σχετικά με τις εργασίες διάθεσης που πραγματοποιούνται στους χώρους υγειονομικής ταφής (δραστηριότητες οριστικής διάθεσης σε συγκεκριμένο χώρο): η διασπορά στο έδαφος (D2) δεν εμπίπτει σ' αυτή την κατηγορία και πρέπει να παραμείνει στο "στοιχείο" υπ' αριθ. 5, ενώ η επιφανειακή διασπορά (D4) πρέπει να παραμείνει στο "στοιχείο" υπ' αριθ. 4.

Το Συμβούλιο διατηρεί τα πρόσημα "+" για να διευκρινίζεται ότι τα δεδομένα προς υποβολή αντιστοιχούν στο άθροισμα των δεδομένων που περιλαμβάνονται στο "στοιχείο" υπ' αριθ. 4 και 5.

1.3. Το Συμβούλιο δεν αποδέχθηκε τις ακόλουθες τροπολογίες:

Τροπολογίες 9 (άρθρο 3, παράγραφος 2) και 19 (Παράρτημα I, Τμήμα 7, παράγραφος 1):

Πρόκειται για προδιαγραφές τεχνικού χαρακτήρα που δεν αφορούν ένα νομοθετικής υφής κείμενο και οι οποίες, εξάλλου, δεν έχουν επαρκή θεμελίωση ως προς τα κριτήρια που έχουν επιλεγεί. Τέτοιου είδους προδιαγραφές πρέπει να προσδιορίζονται στο πλαίσιο της διαδικασίας επιτροπολογίας, ύστερα από διεξοδική εξέταση όλων των παραγόντων που πρέπει να λαμβάνονται υπόψη.

Τροπολογία 17 (Παράρτημα I, Τμήμα 2, κατάλογος ομαδοποιήσεων, πρώην "στοιχείο" υπ' αριθ. 35, παρουσιαζόμενο ως υπ' αριθ. 36 στην κοινή θέση):

Δεδομένου ότι η απόφαση 2000/532/ΕΚ τροποποίησε τον Ευρωπαϊκό Κατάλογο Αποβλήτων (CED) ως προς το σημείο αυτό, το Συμβούλιο εκτιμά ότι είναι εύλογο το παράρτημα III πρώτα να προσαρμοστεί στη νέα απόφαση και κατόπιν να διευκρινιστεί κατά πόσον πρέπει να προστεθεί ένα συγκεκριμένο "στοιχείο" σ' αυτό τον κατάλογο του κανονισμού το οποίο να αφορά τις "λυματολάσπες βυθοκόρησης".

Τροπολογίες 21 (Παράρτημα I, Τμήμα 8, παράγραφος 2) και 28 (Παράρτημα II, Τμήμα 8, παράγραφος 4):

Το Συμβούλιο εκτιμά ότι πρέπει να επαφίεται στα κράτη μέλη η επιλογή της στατιστικής τους μεθοδολογίας συναρτήσει των καταλόγων των επιχειρήσεων που έχουν στη διάθεσή τους, αφού μάλιστα το γεγονός ότι η συλλογή των στατιστικών δεδομένων γίνεται είτε από τοπικές μονάδες είτε από μονάδες οικονομικής δραστηριότητας δεν εμποδίζει να παρέχονται συγκρίσιμα αποτελέσματα.

2. Τροποποιημένη πρόταση της Επιτροπής

2.1. Η κοινή θέση του Συμβουλίου διαφέρει από την τροποποιημένη πρόταση της Επιτροπής κατά τα εξής:

τις τροπολογίες 2 και 11 (μεταβατική περίοδος),

τις τροπολογίες 15 και 20 (γεωργία, θήρα, δασοκομία και αλιεία),

τις τροπολογίες 16, 22 και 23 ("στοιχείο" για τα "ζωικά υπολείμματα"). Για τις τροπολογίες 16 και 22, το Συμβούλιο εκτιμά ότι μόνο μετά τις "πιλοτικές" μελέτες που θα εκπονηθούν για την ένταξη του τομέα της γεωργίας στις στατιστικές (βλ. ανωτέρω, σημείο 1.2. τροπολογίες 15 και 20) θα γνωρίζουμε κατά πόσον πρέπει να ενσωματωθεί το "στοιχείο" "ζωικά περιττώματα, ούρα και κόπρος", το οποίο περιλαμβάνεται στην τροποποιημένη πρόταση της Επιτροπής· η δυνατότητα να ενσωματωθεί εξακολουθεί πράγματι να υφίσταται στο πλαίσιο της διαδικασίας επιτροπολογίας,

τροπολογία 17 (Παράρτημα I, κατάλογος ομαδοποίησης: λυματολάσπες "βυθοκόρησης",

τροπολογία 24 (συχνότητα παροχής δεδομένων στο πλαίσιο του παραρτήματος II),

τροπολογία 27 (Παράρτημα II, Τμήμα 8, επιμερισμός των εργασιών διάθεσης στα "στοιχεία" υπ' αριθ. 4 και 5).

2.2. Το Συμβούλιο υιοθέτησε τις διευκρινίσεις σύνταξης που έκανε η Επιτροπή στο Παράρτημα II, Τμήμα 7, παρ. 1 και στο Τμήμα 8, παρ. 1.

Το Συμβούλιο, επί πλέον:

- απάλειψε τους κωδικούς που περιλαμβάνονται στο Παράρτημα II, Τμήμα 3, παράγραφος 1 και στο Τμήμα 8, παράγραφος 1, επειδή πλέον είναι χωρίς χρησιμότητα,

- αποφάσισε ότι το Παράρτημα II, Τμήμα 8, παράγραφος 1 πρέπει να αναφέρεται στα τρία "στοιχεία" του Τμήματος 3 και όχι μόνο στη συνολική ποσότητα των υποβληθέντων σε επεξεργασία αποβλήτων ("στοιχείο" αριθ. 3).

(1) ΕΕ C 87 της 29.3.1999, σ. 22.

(2) ΕΕ C 329 της 17.11.1999, σ. 17.

(3) ΕΕ C 180 Ε της 26.6.2001, σ. 202.